In nomine sanctæ et individuæ Trinitatis: Ego Hugo Autissiodorensis dictus episcopus, et præsentibus et futuris notum fieri volo, quod controversia pro salvamento novi burgi de Digia, inter Gervasium abbatem S. Germani, et Gaufredum Donziacum, diu habita, hoc modo fuerit ventilata. Idem etenim Gaufridus in eodem novo burgo qui tempore Domni Gervasii abbatis ædificatus est, sicut in cetera potestate Digiæ, quæ extra firmitatem ejusdem villæ est, salvamentum annonæ et nummorum calumniabatur. Prædictus tamen abbas illud quia contra rationem videbatur, reddere nolebat. Quo defuncto, tempore Domni Arduini abbatis loco illius succedentis, sic tandem controversia illa finem accepit. Auditis etenim utriusque partis allegationibus et judicibus, ex more, in partem segregatis, judicio definitum est: quod si Arduinus abbas, et monachi S. Germani duos aut tres idoneos testes haberent, qui tempore antecessorum Domni Gaufredi, burgus absque salvamenti redditione semel aut secundo usu, et consuetudine augmentari vidissent, et hoc juramento probarent, nisi Dominus Gaufredus eis rationabiliter contradiceret, eorumdem probationem acciperet, et de cætero de salvamento illo ecclesiam S. Germani in pace dimitterit; ita tamen ut sine spontanea voluntate ipsius vel hæredum ejus, burgi firmitas deinceps non dilatetur. Quia vero testibus Bononi, scilicet Mareglerio et Rodulpho de Oleriis non contradixit, eorum probationem accepit. Decretum est etiam quod si illi de Vergerio inde calumpniam fecerint, Dominus Gaufredus, seu successores ejus abbati, et capitulo S. Germani garentiam jure et rationabiliter portabunt. Verum quia huic placito non interfui, Arduinus abbas, et ipse Gaufredus ante me venerunt, quod factum fuerat recognoverunt et concesserunt, et ut sigilli mei impressione cartam munirem rogaverunt. Quod autem ante me recognitum fuit et concessum, laudavit capitulum S. Germani, et B.... uxor Gaufredi, et duo filii ejus, Herveus scilicet et Gaufredus. Hujus rei testes Stephanus abbas Regniaci, Gaufredus abbas de Rupibus, et viginti novem alii subsequenter in carta conscripti. Actum est hoc anno ab Incarnatione Domini millesimo centesimo quinquagesimo primo, Eugenio papa præsidente, Ludovico rege Francorum et duce Aquitanorum, Theobaudo Blesensium comite, Willelmo Nivernensi comite, Hugone cancellario.